CELEX: 
Language: ro
Date: 2018-07-12 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2016/438 în ceea ce privește sarcinile de păstrare ale depozitarilor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Motivele și obiectivele propunerii 
            
            
               Regulamentul delegat (UE) 2016/438 al Comisiei
                  1
               , care completează Directiva 2009/65/CE
                  2
               , astfel cum a fost modificată prin Directiva 2014/91/UE
                  3
               , precizează, mai detaliat, sarcinile depozitarilor în ceea ce privește păstrarea activelor clienților care sunt OPCVM-uri. Articolul 22a alineatul (3) litera (c) din Directiva 2009/65/CE prevede că, atunci când un depozitar deleagă funcțiile de păstrare unor terți (custozi), activele trebuie să fie, de asemenea, separate la nivelul părții căreia i s-au delegat funcțiile de păstrare. Articolul 16 din Regulamentul (UE) 2016/438 prezintă în detaliu modul în care ar trebui să fie îndeplinită această obligație. Experiența dobândită începând din 13 octombrie 2016 a demonstrat că sunt necesare clarificări suplimentare privind cerințele prevăzute la articolul 22a alineatul (3) litera (c) din Directiva 2009/65/CE.
            
            
               Comisia Europeană recunoaște că actele legislative în materie de valori mobiliare și insolvență nu sunt armonizate la nivel european. Este însă imperios necesar să existe norme comune care să asigure protecția activelor păstrate de depozitari sau de custozi în numele clienților lor. Aceste norme ar trebui să permită identificarea clară a activelor care aparțin unui anumit OPCVM și protejarea acestor active în caz de insolvență a depozitarului sau a custodelui. Dispozițiile specifice ale Directivei 2009/65/CE și ale Regulamentului (UE) 2016/438 urmăresc aceste obiective. Cu toate acestea, prin aplicarea neunitară de către autoritățile competente naționale și de participanții la piață a obligațiilor depozitarilor în ceea ce privește păstrarea activelor clienților care sunt OPCVM-uri există riscul de compromitere a obiectivelor urmărite prin actele legislative ale UE menționate mai sus. Comisia propune, așadar, modificarea Regulamentului (UE) 2016/438 pentru a clarifica aceste norme, astfel încât să se faciliteze interpretarea unitară a acestora.
            
            
               Prezenta propunere dă curs avizului Autorității Europene pentru Valori Mobiliare și Piețe (ESMA) privind separarea activelor
                  4
               . ESMA a identificat anumite aspecte care au fost înțelese în mod diferit de părțile interesate și a invitat Comisia să clarifice anumite obligații ale depozitarilor în cazul în care deleagă funcții de păstrare unor părți terțe. ESMA propune ca cerințele de separare a activelor să fie mai bine definite și completate de garanții suplimentare, în special prin cerința de a garanta prin contract un flux suficient de informații între depozitar și custode sau subcustode. ESMA propune, de asemenea, consolidarea cerinței de a ține evidențe exacte și de a avea sisteme de reconciliere, inclusiv calibrarea frecvenței de efectuare a reconcilierilor în funcție de frecvența activităților de tranzacționare pentru toate activele care pot fi păstrate într-un cont omnibus.
            
            
               Coerența cu dispozițiile existente în domeniul de politică vizat
            
            
               Prezenta propunere completează Directiva 2009/65/CE, astfel cum a fost modificată prin Directiva 2014/91/UE, și modifică Regulamentul delegat (UE) 2016/438. Articolul 16 din regulamentul menționat a fost interpretat de unii ca impunând obligația de a crea conturi separate pentru fiecare depozitar și tip de fond la fiecare nivel al lanțului de custodie. Prezenta propunere urmărește însă să clarifice faptul că OPCVM, FIA și alte active ale clienților pot fi amalgamate la nivelul primului custode, cu condiția ca acestea să fie ținute inițial de același depozitar (sau să fie ținute inițial de același custode, atunci când acesta din urmă deleagă la rândul său custodia activelor unei alte persoane din avalul lanțului de custodie).
            
            
               Comisia consideră că: (i) de la data de 13 octombrie 2016 s-a dobândit suficientă experiență pentru a putea concluziona că este nevoie să se clarifice mai bine obligațiile depozitarilor prevăzute la articolul 22a alineatul (3) litera (c) din Directiva 2009/65/CE; (ii) avizul ESMA reflectă o evaluare tehnică riguroasă a normelor privind funcția de păstrare și (iii) trebuie să se clarifice mai bine și în regim de urgență normele privind separarea activelor, astfel încât să se asigure aplicarea uniformă a acestora în UE. 
            
            
               2.CONSULTĂRI PREALABILE ADOPTĂRII ACTULUI
            
            
               Înainte de elaborarea avizului său, ESMA a efectuat două consultări publice: în perioada 1 decembrie 2014 - 30 ianuarie 2015 și în perioada 21 iunie - 23 septembrie 2016. Ca răspuns la prima și la a doua consulare, ESMA a primit 38 și, respectiv, 44 de documente de poziție, colectând, astfel, pozițiile detaliate ale diferitelor părți interesate cu privire la acest subiect. Avizul ESMA din 20 iulie 2017 a stat la baza activității Comisiei și, prin urmare, Comisia nu a efectuat o nouă consultare publică înainte de elaborarea prezentei propuneri. Comisia a lansat o consultare publică în perioada 29 mai - 26 iunie 2018, iar prezenta propunere integrează cererea recurentă formulată de sectorul de profil de a amâna cu optsprezece luni data de la care începe punerea în aplicare. De asemenea, Comisia a ținut cont de observațiile care au îmbunătățit claritatea generală a textului juridic.
            
            
               3.ELEMENTELE JURIDICE ALE ACTULUI DELEGAT
            
            
               Propunerea are ca obiect modificarea Regulamentului delegat (UE) 2016/438 conform celor de mai jos.
            
            
               Articolul 13 alineatul (1) litera (c) se modifică pentru a se prevedea elementele care ar trebui să determine frecvența cu care se efectuează reconcilierea între conturile de titluri de valoare și evidențele interne ale depozitarului, pe de o parte, și cele ale părților terțe cărora le-au fost delegate funcții de păstrare, pe de altă parte. Trebuie să se țină seama de frecvența cu care tranzacționează clientul depozitarului care este OPCVM și, de asemenea, de tranzacțiile efectuate de alți clienți ale căror active sunt deținute în același cont omnibus.
            
            
               Articolul 13 alineatul (2) se modifică pentru a prevedea obligația depozitarului de a ține o evidență a contului de instrumente financiare deschis în numele clientului care este OPCVM sau în numele societății de administrare care acționează în contul OPCVM, din care să reiasă că activele păstrate în custodie de o parte terță aparțin unui anumit client care este OPCVM. Depozitarul trebuie să aibă, în orice moment, o imagine de ansamblu completă asupra activelor clienților săi care sunt OPCVM-uri, atunci când a delegat unei părți terțe custodia activelor.
            
            
               La articolul 15 se adaugă alineatul (2a) pentru a se prevedea informațiile minime care ar trebui să figureze în contractul dintre depozitar și o parte terță cu privire la delegarea custodiei activelor clienților depozitarului care sunt OPCVM-uri. Depozitarul trebuie să poată să identifice toate entitățile din lanțul de custodie și să asigure accesul la toate informațiile relevante pe care le deține partea terță, astfel încât să fie în măsură să verifice cantitatea de instrumente financiare, identificate prin codul ISIN sau un element de identificare echivalent, care se află în custodia părții terțe. În cazul în care partea terță are nevoie să delege funcția de custodie unei alte părți terțe, conform prevederii propuse partea terță care deleagă custodia are obligația de a stipula prin contract ca cealaltă parte terță să asigure drepturi echivalente celor pe care partea terță care deleagă custodia le-a prevăzut în contractul încheiat cu depozitarul. 
            
            
               Articolul 16 se modifică pentru a clarifica cerințele de separare a activelor în cazul părților terțe (custozi) cărora le-a fost încredințată custodia activelor OPCVM-ului. Un custode poate deține active ale clienților care sunt OPCVM-uri și FIA, precum și ale altor clienți ai unui depozitar în același cont omnibus, cu condiția ca propriile active, activele care aparțin depozitarului și activele care aparțin altor clienți ai părții terțe să fie deținute în conturi separate de instrumente financiare. Pentru a asigura un nivel mai ridicat de protecție a activelor și pentru a facilita sarcina depozitarului de supraveghere a activelor care i-au fost încredințate, custozii trebuie să emită o declarație în atenția depozitarilor ori de câte ori survine o modificare referitoare la activele păstrate în custodie. Pentru a înlesni acest proces, noile soluții tehnologice ar putea fi deosebit de utile. Elementele care determină frecvența cu care se efectuează reconcilierea le reflectă pe cele prevăzute în modificarea adusă articolului 13 alineatul (1) litera (c) din regulamentul delegat. 
            
            
               Literele (d) și (e) de la articolul 17 alineatul (2) și alineatul (3) de la articolul 17 se elimină, deoarece se propune integrarea acestora în articolul 16 alineatul (1) din regulamentul delegat, privind obligațiile de ținere a evidențelor și de transmitere către depozitari a informațiilor relevante care afectează statutul activelor OPCVM-ului care au fost primite pentru păstrare. Acest aspect are relevanță pentru monitorizarea de către depozitari a activelor păstrate de părți terțe cărora le-a fost încredințată această funcție, indiferent dacă partea terță este situată în interiorul sau în afara UE.
            
            
               La articolul 22, textul de la alineatul (3) se înlocuiește pentru a se corecta o eroare de editare care s-a strecurat în Regulamentul delegat (UE) 2016/438: în loc de a face trimitere la documentele justificative menționate la alineatul (1) de la articolul 22, această dispoziție ar trebui să facă trimitere la documentele justificative menționate la alineatul (2). 
            
         
         
            
            
                
            
            
               REGULAMENTUL DELEGAT (UE) …/… AL COMISIEI
            
            
               din 12.7.2018
            
            
               de modificare a Regulamentului delegat (UE) 2016/438 în ceea ce privește sarcinile de păstrare ale depozitarilor 
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM)
                  5
               , în special articolul 26b,
            
            
                întrucât:
            
            
               (1)Ca urmare a legislațiilor naționale diferite în materie de valori mobiliare și insolvență, care nu sunt armonizate la nivelul Uniunii, există divergențe în ceea ce privește nivelul de protecție împotriva riscurilor de insolvabilitate a instrumentelor financiare ținute în custodie pentru clienții care au statut de organisme de plasament colectiv în valori mobiliare („OPCVM”). Pentru a se atinge obiectivul de asigurare a unui grad ridicat de protecție a activelor clientului, astfel cum se prevede în Directiva 2009/65/CE, permițând totodată existența unor cerințe mai solide ale legislațiilor naționale în ceea ce privește domeniile nearmonizate, este necesar să se clarifice obligațiile privind păstrarea activelor prevăzute în Directiva 2009/65/CE. 
            
            
               (2)În prezent, autoritățile competente și sectorul de profil aplică în mod diferit cerințele de separare a activelor prevăzute de Regulamentul delegat (UE) 2016/438. Depozitarii sunt la primul nivel al lanțului de custodie și au obligația de a pune la dispoziție un cont individual pentru depozitarea instrumentelor financiare ale fiecărui client care este OPCVM. Este însă necesar să se clarifice faptul că, atunci când se deleagă unei părți terțe funcția de custodie, partea terță ar trebui să poată să depoziteze într-un cont omnibus activele clienților depozitarului, inclusiv activele OPCVM și ale fondurilor de investiții alternative („FIA”). Acest cont omnibus ar trebui să nu includă niciodată activele care aparțin depozitarului și activele care aparțin părții terțe, precum și activele care aparțin altor clienți ai părții terțe. În mod similar, în cazurile în care funcția de custodie este delegată mai departe, subcustodele ar trebui să poată să depoziteze într-un cont omnibus activele clienților custodelui care deleagă funcția de custodie. Acest cont omnibus ar trebui să nu includă niciodată activele care aparțin subcustodelui și activele care aparțin custodelui care deleagă funcția de custodie, precum și activele care aparțin altor clienți ai subcustodelui. Acest lucru este necesar pentru obținerea unui echilibru sănătos între eficiența pieței și protecția investitorilor.
            
            
               (3)Pentru a reduce la minimum riscul de pierdere a activelor deținute în conturile omnibus de instrumente financiare puse la dispoziție de părți terțe cărora li s-a delegat funcția de custodie, frecvența reconcilierilor între conturile de titluri financiare și evidențele depozitarului unui client care este OPCVM și partea terță sau între părți terțe, în cazul în care funcția de custodie a fost delegată în avalul lanțului de custodie, ar trebui să asigure transmiterea în timp util a informațiilor relevante către depozitar. De asemenea, frecvența acestor reconcilieri ar trebui să depindă de orice mișcare din acest cont omnibus, inclusiv tranzacțiile referitoare la activele aparținând altor clienți ai depozitarului care sunt ținute în același cont omnibus ca și activele OPCVM-ului.
            
            
               (4)Depozitarul ar trebui să poată continua să își îndeplinească sarcinile în mod eficient în cazul în care custodia activelor care aparțin clienților săi care sunt OPCVM-uri este delegată unei părți terțe. Prin urmare, este necesar să se prevadă obligația depozitarului de a păstra o evidență în cadrul contului de instrumente financiare pe care l-a deschis în numele unui OPCVM sau în numele societății de administrare care acționează în contul OPCVM-ului, din care să reiasă că activele ținute în custodie de o parte terță aparțin acelui OPCVM. 
            
            
               (5)Pentru a consolida poziția depozitarilor în raport cu părțile terțe cărora le este delegată custodia activelor, această relație ar trebui consemnată într-un contract de delegare scris. În baza acestui contract, depozitarul ar trebui să poată efectua toate demersurile necesare pentru a se asigura că activele ținute în custodie sunt protejate în mod corespunzător și că partea terță respectă în orice moment contractul de delegare și cerințele Directivei 2009/65/CE și ale Regulamentului delegat (UE) 2016/438
                  6
               . De asemenea, depozitarul și partea terță ar trebui să stabilească în mod formal dacă partea terță poate delega la rândul său funcțiile de custodie. În acest caz, contractul dintre partea terță care deleagă funcțiile de custodie și partea terță căreia îi sunt delegate funcțiile de custodie ar trebui să prevadă drepturi și obligații echivalente celor stabilite între depozitar și partea terță care deleagă funcțiile de custodie. 
            
            
               (6)Pentru a permite depozitarului să își îndeplinească funcțiile, este necesar să se consolideze supravegherea de către depozitari a părților terțe, indiferent dacă acestea sunt situate în interiorul sau în afara Uniunii Europene. Ar trebui să se prevadă obligația depozitarilor de a verifica dacă instrumentele financiare ale OPCVM-urilor sunt corect înregistrate în registrele acestor părți terțe. Evidențele ținute de părțile terțe ar trebui să fie suficient de exacte pentru a permite identificarea naturii, a locației și a dreptului de proprietate asupra activului. Pentru a facilita îndeplinirea sarcinilor depozitarilor, părțile terțe ar trebui să le transmită o declarație privind orice modificare care afectează activele ținute în custodie pentru clienții depozitarilor care sunt OPCVM-uri. 
            
            
               (7)Pentru a îmbunătăți claritatea și securitatea juridică a Regulamentului delegat (UE) 2016/438, este necesar să se modifice anumite trimiteri interne care sunt incorecte. Prin urmare, Regulamentul delegat (UE) 2016/438 ar trebui modificat în consecință.
            
            
               (8)Pentru ca depozitarii să aibă timpul să se adapteze la aceste noi cerințe, data de punere în aplicare ar trebui decalată cu optsprezece luni de la data publicării prezentului regulament în Jurnalul Oficial al Uniunii Europene. 
            
            
               (9)Măsurile introduse prin prezentul regulament sunt conforme cu avizul Autorității europene pentru valori mobiliare și piețe
                  7
               .
            
            
               (10)Măsurile introduse prin prezentul regulament sunt conforme cu avizul grupului de experți al Comitetului european pentru valori mobiliare.
            
         
         
            
               (11)Prin urmare, Regulamentul delegat (UE) 2016/438 ar trebui modificat în consecință, 
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) 2016/438 se modifică după cum urmează:
            
            
            
                
            
            
               (1)Articolul 13 se modifică după cum urmează:
            
            
               (a)alineatul (1) se modifică după cum urmează:
            
            
               (i) litera (c) se înlocuiește cu următorul text:
            
            
               „(c)se efectuează ori de câte ori este necesar reconcilieri între conturile și evidențele interne ale depozitarului și cele ale oricărei părți terțe căreia i-au fost delegate funcții de păstrare în conformitate cu articolul 22a din Directiva 2009/65/CE;”;
            
            
               (ii) se adaugă un al doilea paragraf, după cum urmează:
            
            
               „În ceea ce privește litera (c) de la primul paragraf, frecvența reconcilierilor se stabilește pe baza următoarelor elemente:
            
            
               (a)activitatea obișnuită de tranzacționare a OPCVM-ului;
            
            
               (b)tranzacțiile care se realizează în afara activității obișnuite de tranzacționare; 
            
            
               (c)tranzacțiile care au loc în contul oricărui alt client ale cărui active sunt ținute în custodie de partea terță în același cont de instrumente financiare ca și activele OPCVM-ului.”;
            
            
               (b)alineatul (2) se înlocuiește cu următorul text:
            
            
               „(2) 
                     În cazul în care, în ceea ce privește activele ținute în custodie, un depozitar și-a delegat funcțiile de păstrare unei părți terțe în conformitate cu articolul 22a din Directiva 2009/65/CE, acesta face în continuare obiectul cerințelor prevăzute la alineatul (1) literele (a)-(e). Depozitarul se asigură, de asemenea, că partea terță respectă cerințele de la alineatul (1) literele (b)-(g).”. 
            
            
               (2)La articolul 15, se introduce următorul alineat (2a):
            
            
               „(2a)
                     Contractul prin care depozitarul numește o parte terță care să țină în custodie active ale clienților care sunt OPCVM-uri ai depozitarului trebuie să conțină cel puțin următoarele dispoziții:
            
            
               (a)o garanție a dreptului depozitarului la informare, inspecție și acces la evidențele și conturile de instrumente financiare relevante ale părții terțe care ține active în custodie, pentru a permite depozitarului să își îndeplinească obligațiile de supraveghere și de diligență și, în special, pentru a permite depozitarului:
            
         
         
            
               (i) să identifice toate entitățile din lanțul de custodie; 
            
            
               (ii) să verifice dacă există o concordanță între cantitatea de instrumente financiare identificate înregistrate în conturile de instrumente financiare deschise în registrele depozitarului în numele OPCVM-ului sau în numele societății de administrare care acționează în contul OPCVM-ului și cantitatea de instrumente financiare identificate care sunt ținute în custodie de partea terță pentru OPCVM-ul respectiv, astfel cum este înregistrată în contul de instrumente financiare deschis în registrele părții terțe;
            
            
               (iii) să verifice dacă există o concordanță între cantitatea de instrumente financiare identificate care sunt înregistrate și ținute într-un cont de instrumente financiare deschis la depozitarul central de titluri de valoare („CSD”) al emitentului sau la agentul său, în numele unei părți terțe în contul clienților săi și cantitatea de instrumente financiare identificate care este înregistrată în conturile de instrumente financiare deschise în registrele depozitarului în numele fiecăruia dintre clienții săi care este OPCVM sau în numele societății de administrare care acționează în contul OPCVM-ului.
            
            
               (b)detalii privind drepturile și obligațiile echivalente convenite între partea terță și o altă parte terță, în cazul delegării mai departe a funcțiilor de custodie.”. 
            
            
               (3)La articolul 16, alineatul (1) se înlocuiește cu următorul text:
            
            
               „(1)
                     În cazul în care unei părți terțe i-au fost delegate integral sau parțial funcții de păstrare, depozitarul trebuie să se asigure că partea terță căreia îi sunt delegate funcții de păstrare în conformitate cu articolul 22a din Directiva 2009/65/CE acționează în conformitate cu obligația de separare prevăzută la articolul 22a alineatul (3) litera (c) din directiva menționată, asigurându-se și verificând dacă partea terță: 
            
            
               (a)înregistrează corect toate instrumentele financiare identificate în contul de instrumente financiare care este deschis în registrele părții terțe pentru a ține în custodie instrumente financiare pentru clienții depozitarului, care nu include instrumentele financiare care aparțin depozitarului și părții terțe și celorlalți clienți ai părții terțe, astfel încât depozitarul să poată verifica concordanța cantității de instrumente financiare identificate înregistrate în conturile deschise în registrele depozitarului în numele fiecăruia dintre clienții săi care este OPCVM sau în numele societății de administrare care acționează în contul OPCVM-urilor; 
            
            
               (b)ține toate evidențele și conturile de instrumente financiare necesare care să îi permită depozitarului, în orice moment și fără întârziere, să diferențieze activele clienților depozitarului de propriile active ale părții terțe, de activele celorlalți clienți ai părții terțe și de activele ținute în custodie pentru depozitar în contul acestuia din urmă; 
            
            
               (c)ține evidențele și conturile de titluri financiare într-un mod care să asigure acuratețea acestora și, în special, concordanța acestora cu activele păstrate pentru clienții care sunt OPCVM-uri ai depozitarului, astfel încât depozitarul să poată stabili în orice moment și cu precizie natura, locația și statutul de proprietate ale activelor respective;
            
            
               (d)îi prezintă depozitarului, în mod regulat și ori de câte ori apare o modificare, o declarație în care detaliază activele clienților depozitarului care sunt OPCVM-uri;
            
            
               (e)efectuează ori de câte ori este necesar reconcilieri între conturile de instrumente financiare și evidențele sale interne și cele ale părții terțe căreia i-au fost delegate funcții de custodie în conformitate cu articolul 22a alineatul (3) litera (c) din Directiva 2009/65/CE. 
            
            
               Frecvența cu care se efectuează reconcilierile se stabilește în conformitate cu articolul 13 alineatul (1);
            
            
               (f)introduce dispoziții organizatorice adecvate pentru minimizarea riscului de pierdere sau diminuare a valorii instrumentelor financiare sau a drepturilor aferente respectivelor instrumente financiare ca urmare a utilizării abuzive a instrumentelor financiare, a fraudei, a administrării necorespunzătoare, a evidenței inadecvate sau a neglijenței;
            
            
               (g)ține numerarul OPCVM-ului într-un cont sau în conturi deschise la o bancă centrală a unei țări terțe sau la o instituție de credit autorizată într-o țară terță, cu condiția ca cerințele de supraveghere prudențială și de reglementare aplicate instituțiilor de credit în țara terță respectivă să fie considerate de către autoritățile competente din statele membre de origine ale OPCVM-urilor ca fiind cel puțin echivalente cu cele aplicate în Uniune, în conformitate cu articolul 22 alineatul (4) litera (c) din Directiva 2009/65/CE.”.
            
            
               (4)Articolul 17 se modifică după cum urmează:
            
            
               (a)la alineatul (2), litera (a) se înlocuiește cu următorul text:
            
            
               „primește consultanță juridică din partea unei persoane fizice sau juridice independente care confirmă că legislația aplicabilă din domeniul insolvenței recunoaște separarea activelor clienților depozitarului de propriile active ale părții terțe, de activele celorlalți clienți ai părții terțe și de activele ținute în custodie de partea terță pe contul propriu al depozitarului și că activele clienților depozitarului care sunt OPCVM-uri nu fac parte din patrimoniul părții terțe în caz de insolvență și nu sunt disponibile pentru a fi distribuite între creditorii părții terțe căreia îi sunt delegate funcții de păstrare în conformitate cu articolul 22a din Directiva 2009/65/CE sau pentru a fi realizate în beneficiul acestor creditori;”
            
            
               (b)la alineatul (2), literele (d) și (e) se elimină;
            
            
               (c)alineatul (3) se elimină.
            
            
               (5)La articolul 22, alineatul (3) se înlocuiește cu următorul text:
            
         
         
            
               „Societatea de administrare sau societatea de investiții trebuie să demonstreze autorității competente din statul membru de origine al OPCVM-ului că este mulțumită de numirea depozitarului și că numirea este exclusiv în interesul OPCVM-ului și al investitorilor OPCVM-ului. Societatea de administrare sau societatea de investiții pune documentele justificative menționate la alineatul (2) la dispoziția autorității competente din statul membru de origine al OPCVM-ului.”.
            
            
               Articolul 2 
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
            
               Prezentul regulament se aplică de la DATA [OP: a se introduce data care corespunde primei zile din luna a optsprezecea de la data publicării].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 12.7.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul delegat (UE) 2016/438 al Comisiei din 17 decembrie 2015 de completare a Directivei 2009/65/CE a Parlamentului European și a Consiliului în ceea ce privește obligațiile depozitarilor, JO L 78, 24.3.2016, p. 11.
               
               
                  
                     (2)
                  
                        Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM), JO L 302, 17.11.2009, p. 32.
               
               
                  
                     (3)
                  
                        Directiva 2014/91/UE a Parlamentului European și a Consiliului din 23 iulie 2014 de modificare a Directivei 2009/65/CE de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM), în ceea ce privește funcțiile de depozitar, politicile de remunerare și sancțiunile, JO L 257, 28.8.2014, p.186.
               
               
                  
                     (4)
                  
                        Avizul ESMA, 20.7.2017, 34-45-277.
               
               
                  
                     (5)
                  
                        JO L 302, 17.11.2009, p.32. 
               
               
                  
                     (6)
                  
                        Regulamentul delegat (UE) 2016/438 din 17 decembrie 2015 de completare a Directivei 2009/65/CE a Parlamentului European și a Consiliului în ceea ce privește obligațiile depozitarilor, JO L 78, 24.3.2016, p. 11-30.
               
               
                  
                     (7)
                  
                        Avizul ESMA, 20.7.2017, 34 45 277.